VEGA præsenterer

**Marshall Cecil rammer rent med eksperimenterende pop**

*Marshall Cecil har netop udsolgt en koncert på SPACE10 og udgivet en ny single. Oplev det danske band og deres nye materiale i Lille VEGA den 14. marts.*   
  
Marshall Cecil fusionerer en unik produktion med R&B, pop, hiphop samt rock-elementer og resultatet er en potent formel for deres popmusik. Som lytter bliver du på én gang ramt af et triumferende, fængende, eksperimenterende og rørende univers. Forsanger Daniel Abrahams vokal i front mumler, sukker og stønner som en anden livstræt Matt Berninger. Han fanger din opmærksomhed, mens dit hoved nikker med på musikkens puls.

Trioens seneste single,”Soliloquy (Wouldn't Feel Alone)”, falder naturligt ind i Marshall Cecils ambitiøse og intense lydbillede, hvor sangen er en selvrefleksiv og personlig rejse i usikkerhedens og op- og nedturenes land.

*”Både sangen og musikvideoen er en drømmende rejse ind i mig selv og den frygt, der kan være forbundet med at lave musik. Det er en selveksaminerende og til tider narcissistisk proces, der kan ende i ensomhed, fordi man hele tiden peger blikket mod sig selv. Sangen er åben for fortolkning og kan og skal forstås på mange måder. For mig var sangen og dens proces en kulmination og et opgør med denne følelse*,” fortæller forsanger og lyrisk hovedmand Daniel Abraham.

Musikalsk er singlen et mix af forskellige musikalske indtryk. Sangen starter ud som en lav-tempo popsjæler kombineret med elektroniske finesser, og eksploderer senere i sjælerensende og hæsblæsende rap.   
  
Bandets debut-ep, *Heady (PT. 1)*, udkom i 2017.

**Fakta om koncerten:**

Marshall Cecil(DK)

Lørdag d. 14. marts kl. 21.00

Lille VEGA, Enghavevej 40, 1674 København V

Billetpris: 135 kr. + gebyr

Billetsalget starter i dag via vega.dk og Ticketmaster.